Document ID: 32012D0204

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 19ης Απριλίου 2012
για την τροποποίηση των παραρτημάτων της απόφασης 2003/467/ΕΚ όσον αφορά την αναγνώριση της Λετονίας ως επισήμως απαλλαγμένο από τη βρουκέλωση κράτος μέλος καθώς και την αναγνώριση ορισμένων περιφερειών της Ιταλίας, της Πολωνίας και της Πορτογαλίας ως περιφέρειες επισήμως απαλλαγμένες από τη φυματίωση, τη βρουκέλωση και την ενζωοτική λεύκωση των βοοειδών
[κοινοποιηθείσα υπό τον αριθμό C(2012) 2451]
(Κείμενο που παρουσιάζει ενδιαφέρον για τον ΕΟΧ)
(2012/204/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 64/432/ΕΟΚ του Συμβουλίου, της 26ης Ιουνίου 1964, περί προβλημάτων υγειονομικού ελέγχου στον τομέα των ενδοκοινοτικών συναλλαγών βοοειδών και χοιροειδών (1), και ιδίως το παράρτημα A τμήμα I σημείο 4, το παράρτημα A τμήμα II σημείο 7 και το παράρτημα Δ τμήμα I στοιχείο E,
Εκτιμώντας τα ακόλουθα:
(1)
Η οδηγία 64/432/ΕΟΚ εφαρμόζεται στον τομέα των συναλλαγών βοοειδών και χοιροειδών εντός της Ένωσης. Καθορίζει τους όρους υπό τους οποίους ένα κράτος μέλος ή περιφέρεια αυτού μπορούν να αναγνωριστούν ως επισήμως απαλλαγμένα από τη φυματίωση, τη βρουκέλωση και την ενζωοτική λεύκωση των βοοειδών, όσον αφορά τις αγέλες βοοειδών.
(2)
Τα παραρτήματα της απόφασης 2003/467/ΕΚ της Επιτροπής, της 23ης Ιουνίου 2003, για τη θέσπιση καθεστώτος επίσημης απαλλαγής από τη φυματίωση, τη βρουκέλωση και την ενζωοτική λεύκωση των βοοειδών σε ορισμένα κράτη μέλη και περιφέρειες κρατών μελών όσον αφορά τις αγέλες βοοειδών (2) απαριθμούν τα κράτη μέλη και τις περιφέρειες αυτών που αναγνωρίζονται ως επισήμως απαλλαγμένα από τη φυματίωση, τη βρουκέλωση και την ενζωοτική λεύκωση των βοοειδών.
(3)
Η Ιταλία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση προς τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από τη φυματίωση οι επαρχίες Asti και Biella στην περιφέρεια Piemonte στην Ιταλία.
(4)
Επιπλέον, η επαρχία Ascoli Piceno αναφέρεται επίσης στον κατάλογο του κεφαλαίου 2 στο παράρτημα I της απόφασης 2003/467/ΕΚ ως επισήμως απαλλαγμένη από τη φυματίωση περιοχή της Ιταλίας. Ωστόσο, ο διοικητικός διαχωρισμός της Ιταλίας μοιράζει την επαρχία Ascoli Piceno στην περιφέρεια Marche σε δύο διαφορετικές επαρχίες: την επαρχία Ascoli Piceno και την επαρχία Fermo. Οι εγγραφές για την Ιταλία στον κατάλογο που ορίζεται στο κεφάλαιο 2 του παραρτήματος I της απόφασης 2003/467/ΕΚ θα πρέπει, συνεπώς, να τροποποιηθούν αναλόγως.
(5)
Η Πορτογαλία υπέβαλε στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/ΕΟΚ, ώστε να αναγνωριστούν επισήμως απαλλαγμένες από τη φυματίωση όλα τα διοικητικά διαμερίσματα (distritos) εντός της ανώτερης διοικητικής μονάδας (região) Algarve της Πορτογαλίας.
(6)
Ύστερα από αξιολόγηση των δικαιολογητικών εγγράφων που υποβλήθηκαν από την Ιταλία και την Πορτογαλία, οι επαρχίες Asti και Biella στην περιφέρεια Piemonte στην Ιταλία και όλα τα διοικητικά διαμερίσματα (distritos) εντός της ανώτερης διοικητικής ενότητας (região) Algarve στην Πορτογαλία θα πρέπει να αναγνωριστούν ως επισήμως απαλλαγμένες από τη φυματίωση περιφέρειες της Ιταλίας και της Πορτογαλίας αντιστοίχως.
(7)
Η Ιταλία υπέβαλε, επίσης, στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από τη βρουκέλωση όλες οι επαρχίες στην περιφέρεια Valle d’Aosta της Ιταλίας.
(8)
Η Λετονία υπέβαλε, επίσης, στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/ΕΟΚ, ώστε να αναγνωριστεί ως επισήμως απαλλαγμένη από τη βρουκέλωση ολόκληρη η επικράτειά της.
(9)
Η Πορτογαλία υπέβαλε, επίσης, στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από τη βρουκέλωση όλα τα διοικητικά διαμερίσματα (distritos) εντός της ανώτερης διοικητικής ενότητας (região) Algarve στην Πορτογαλία.
(10)
Ύστερα από αξιολόγηση των δικαιολογητικών εγγράφων που υποβλήθηκαν από την Ιταλία, τη Λετονία και την Πορτογαλία, η Λετονία θα πρέπει να αναγνωριστεί ως επισήμως απαλλαγμένο από τη βρουκέλωση κράτος μέλος, όλες οι επαρχίες στην περιφέρεια Valle d’Aosta στην Ιταλία και όλες οι διοικητικές περιφέρειες (distritos) εντός της ανώτερης διοικητικής ενότητας (região) Algarve θα πρέπει να αναγνωριστούν ως επισήμως απαλλαγμένες από τη βρουκέλωση περιφέρειες της Ιταλίας και της Πορτογαλίας αντιστοίχως.
(11)
Η Ιταλία, η Πολωνία και η Πορτογαλία υπέβαλαν στην Επιτροπή δικαιολογητικά έγγραφα με τα οποία αποδεικνύεται η συμμόρφωση με τους όρους που προβλέπονται στην οδηγία 64/432/ΕΟΚ, ώστε να αναγνωριστούν ως επισήμως απαλλαγμένες από την ενζωοτική λεύκωση των βοοειδών οι επαρχίες Catania, Enna, Palermo και Ragusa στην περιφέρεια της Σικελίας στην Ιταλία, οι δεκαεννέα διοικητικές περιφέρειες (powiaty) εντός των ανώτερων διοικητικών ενοτήτων (βοεβοδάτα) Kujawsko-Pomorskie, Pomorskie, Warmińsko-Mazurskie και Wielkopolskie στην Πολωνία και όλα τα διοικητικά διαμερίσματα (distritos) εντός των ανώτερων διοικητικών ενοτήτων (regiãos) Centro και Lisboa e Vale do Tejo καθώς και τέσσερα διοικητικά διαμερίσματα (distritos) εντός της ανώτερης διοικητικής ενότητας (região) Norte στην Πορτογαλία.
(12)
Ύστερα από αξιολόγηση των δικαιολογητικών εγγράφων που υποβλήθηκαν από την Ιταλία, την Πολωνία και την Πορτογαλία οι επαρχίες Catania, Enna, Palermo και Ragusa στην περιφέρεια της Σικελίας στην Ιταλία, οι δεκαεννέα διοικητικές περιφέρειες (powiaty) εντός των ανώτερων διοικητικών ενοτήτων (βοεβοδάτα) Kujawsko-Pomorskie, Pomorskie, Warmińsko-Mazurskie και Wielkopolskie στην Πολωνία και όλα τα διοικητικά διαμερίσματα (distritos) εντός των ανώτερων διοικητικών ενοτήτων (regiões) Centro και Lisboa e Vale do Tejo καθώς και τέσσερα διοικητικά διαμερίσματα (distritos) εντός της ανώτερης διοικητικής ενότητας (região) Norte θα πρέπει να αναγνωριστούν ως επισήμως απαλλαγμένες από την ενζωοτική λεύκωση των βοοειδών περιφέρειες της Ιταλίας, της Πολωνίας και της Πορτογαλίας.
(13)
Συνεπώς, τα παραρτήματα της απόφασης 2003/467/ΕΚ θα πρέπει να τροποποιηθούν αναλόγως.
(14)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα παραρτήματα της απόφασης 2003/467/ΕΚ τροποποιούνται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 19 Απριλίου 2012.

Labels: 18
6